Ravieu

**I ravieu** son un primmo tondo fæto da di feuggi de pasta quaddræ ò arrotondæ, impii de carne, formaggio, pescio, verdue ò unna mescciua de questi, à segonda da smersa do pòsto, tipico da coxiña italiaña. Peuan ò no peuan ëse fæti co-a pasta d'euvo e servii into bròddo ò sciuti, accompagnæ da di sughi, segondo ciù reçette do pòsto.

## Istöia
A vivagna ciù antiga ch'a mensuña un termine equivalente à l'italian d'ancheu *“ravioli”* – sotta a forma latinizzâ de *rafiolos* – e paragonabile à unna meña de pasta piña, a s'attreuva inte unna pergameña manoscrita ch'a remonta à l'anno 1187, revegnua inta çittæ de Bergamo e che a-o momento a l'é conservâ inte l'Archivio Istòrico Dioçesan da mæxima, into quæ se parlava de unna ribòtta ch'a se tegniva tutti i anni dòppo da Pasqua tra i canònichi da Cattedrale de San Lusciandro, e i quæ mangiæ comprendeivan: «[...] *multones et vinum et panem et farinam et ova ad faciendum rafiolos et piper et salem et ligna*». Dapeu son mensunæ da-o Giovanni Boccaccio into Decameron ("*...niuna altra cosa facevano che far maccheroni e raviuoli e cuocergli...*"), co-o resultato che fïsan za spantegæ inta soçietæ de l'Etæ de mezo, peu dâse à partii da-o 1100. Do XVI secolo, i ravieu son stæti mensunæ da-o poeta zeneise Poulo Foggetta : o seu profumo o î fava unna caratteristica particolâ do pòpolo de *Superba*, tanto ch'o l'à affermou che: Quando ri nostri antighi inscivan fuoe

d’esto porto de Zena con l’armà

re corne dentro ben favan tirà

a ri corsè ch’oura ne tran ro cuoe.

E ben messà ghe favan ro trazoe

e a cubozzon ri favan zù chiombà,

si che tegnivan ben netto ro mà

ni fummo moè temmen de ravioe.

## Varietæ regionale
O ravieu o piggia ciù nommi inte regioin italiañe, con cangiâse inte agnolòtto ò agnellòtto (piccin de forma) into Piemonte e inta zöna de Pavia, anolin inta zöna de Piaçensa e inta zöna de Parma, marubin into cremoneise e inta zöna de Piaçensa bassa, tortello inte l'Emilia e inta Lombardia, tordello ò turdelo inta Toscaña do nòrd-òvest e inta Liguria de l'estremmo Levante, tortello inte squæxi tutta a Toscaña, da-a zöna de Pistöia à quella de Aresso, da-e parte de Pisa a-a Maremma, ravaiolo ò agnolòtto inte Marche, quande in Irpinia o se ciamma ravaiuolo e o l'é fæto de pasta gianca. Inte çerte zöne do Sud, i ravieu son ciammæ "maccaruni chini". Into Çilento basso se ghe dixe "cauzuni": son fæti de pasta gianca (sensa euvo) e impii de recheutto e de porsemmo. In Liguria assemme a-i ravieu poemmo mensunâ i pansöti, de pasta gianca.

In Siçilia, i ravieu son ascì un tipico tondo da zöna de Ragusa, de grande dimenscion, pin de recheutto e squæxi delongo condio co-o tocco de pòrco (de vòtte ascì con de l'euio e do caçiocavallo); inta zöna deTrapani a se ciamma cassatella. I ravieu son preparæ con ciù pin e cremme. In origine, no ean fæti co-a pasta d'euvo, ma con unna pasta ciù ricca d'ægua che de euve. O pin o conscisteiva de borraxe, scoula, carne de beu e de pòrco, pasta de säçissa, euve, parmixan, læte e persas pe-o tipico aröma. Pe tante reçette, l'é importante che o savô de verdue o domine pe dabon o resto di ingredienti.

In Romagna, Marche, Toscaña, Veneto, Friuli Veneçia Giulia e Laçio o pin o consciste pe commun de recheutto e spinasci, aromatizzæ co- a noxe moscâ e a peive neigra. Unna vòtta cheutti, vëgnan condii con un sugo de tomata ò co-o burro, a sarvia e o parmixan grattou. Dæto che no contëgnan de carne, son un tondo magro, ch'o se peu mangiâ ascì inti giorni magri, pe-a vigilia de Dënâ ò pe-o venardì.

Into Veneto o pin e e condiçioin differiscian in sciâ base da seu origine geografica. Da-o recheutto affumegou inte zöne de montagna de Dolomite ò da Lescinia a-e erbe sarvæghe inte colliñe e inte ciañe, a-o pescio inte zöne de laguña. Tipichi inte tutta a region gh'é di condimenti co-o butiro e a sarvia, tocco de pollo rostio ò accomodou a-a veneta.

Inte l'Emilia-Romagna, i ravieu son preparæ inte ciù forme e pin. I tortelli pin d'erbeggia, succa e patatte son pe-o ciù servii sciuti e condii con di sughi, tanto che i caplèt ò i anolin de l'Emilia, comme i tortellin de Bologna e i cappelletti da Romagna, pe-o ciù son servii into bròddo.

Inta Liguria o pin o l'é formou da unna mescciua de carne cheutta, çervelli e laçetti, ò de boraxe e pe tradiçion son condii con "o tocco", ottegnuo co-o cheuxe un tòcco de carne magra pe tanto tempo. 

Inte l'Abrusso, inta provinsa de Teramo, da-a rente a-a clascica verscion saia gh'é unna variante de ravieu doçi impii de recheutto aromatizzæ co-o succao e a cannella ò a persa, che peuan ëse condii co-o sugo de tomata ò co-o butiro e a sarvia, de vòtte inricchii co-o succao. O recheutto o peu ëse de læte de vacca ò de pegoa.

I ravieu capreixi son un di pöchi tondi originäi de l'isoa into Gòrfo de Napoli. A pasta a se prepara sensa euve: solo fæña, ægua ch'a bogge e euio. O pin o l'é fæto con da formaggetta doçe e sciuta, de euve, da persa fresca, do peive e do formaggio parmixan. Pe-o ciù son servii con unna sarsa de tomata assæ legia; peuan ëse ascì condii co-o sugo do tocco napolitan inta verscion capreise.

Inta Siçilia, Polia e Baxilicâ, i ravieu de recheutto son avvoxæ, condii con un sugo sencio ò de pòrco. Son impastæ co-a fæña de gran duo, intanto che o pin o s'ottëgne con travaggiâ o recheutto de vacca assæ sciuta, lasciâ a stissâ pe quarche oa avanti da preparaçion. À Taranto se ghe dixe *cazuni* e se preparan into periodo de Carlevâ. Pe-e cassatelle, se deuvia o recheutto de pegoa, e se cheuxe ascì into bròddo.

In Sardegna, i ravieu son preparæ con un pin de recheutto e scòrsa de limon grattâ, ò con do recheutto, di spinasci e do saffran ò formaggio fresco de prescinseua. Unna tipica preparaçion da unna parte de Barbagie ciammâ Oggiastra a comprende unna mescciua de patatte e menta (Culurgiones).

In azzonta a-i addòbbi mensunæ de d'ato, i ravieu peuan ëse servii in gianco (in italian "a culo nudo", *à cû nuo*) ò con un pittin d'ægua de coxiña a-a quæ se ghe azzonze do vin rosso. Sta verscion chì a fa parte da tradiçion culinäia da çittæ de Gavi, inta Val Lemme, e a l'é tramandâ e protetta da l'"Ordine Obertengo di Cavaggëi do Ravieu e do Corteise" de Gavi.

## Ravieu doçi
Inte tante regioin de l'Italia, o nomme *ravieu* ò *ravieua* (it. raviola) o se referisce à un produto doçe pin de recheutta, confittua (in particolâ a mostarda bologneise inte l'Emilia) ò cremma de castagne e frito ò cheutto a-o forno.

## Premi

Çerti tipichi ravieu an ottegnuo o reconoscimento comme produti agroalimentari tradiçionæ italien (it. prodotti agroalimentari tradizionali italiani, PAT), di atri gödan da denominaçion d'origine muniçipâ (it. denominazione comunale d'origine, De.Co.).

## Nòtte


* Poexia completa do Poulo Foggetta

## Bibliografia

*